CELEX: E2020P0014
Language: sk
Date: 2020-09-04 00:00:00
Title: Žiadosť o poradné stanovisko Súdu EZVO, ktorú predložil Fürstlicher Oberster Gerichtshof vo veci Liti-Link AG/LGT Bank AG (Vec E-14/20) 2021/C 39/06

4.2.2021   
            
            
               SK
            
            
               Úradný vestník Európskej únie
            
            
               C 39/20
            
         
      Žiadosť o poradné stanovisko Súdu EZVO, ktorú predložil Fürstlicher Oberster Gerichtshof vo veci Liti-Link AG/LGT Bank AG
      (Vec E-14/20)
      (2021/C 39/06)
      Žiadosťou zo 4. septembra 2020, ktorá bola doručená na podateľňu Súdu EZVO 16. septembra 2020, Fürstlicher Oberster Gerichtshof (Kniežací najvyšší súd) požiadal Súd EZVO vo veci Liti-Link AG/LGT Bank AG o poradné stanovisko k týmto otázkam:
      
                  1.
               
               
                  Má sa posledný odsek článku 26 vykonávacej smernice 2006/73/ES, podľa ktorého sa základné podmienky dohôd týkajúcich sa poplatku, provízie alebo nepeňažného plnenia môžu zverejniť v súhrnnej forme, vykladať v tom zmysle, že zverejnenie plnenia môže byť v súhrnnej forme a mať všeobecný obsah?
                  Ak súd odpovie na prvú otázku kladne, kladie sa doplňujúca otázka:
                  
                              1.1.
                           
                           
                              Má sa posledný odsek článku 26 vykonávacej smernice 2006/73/ES, podľa ktorého sa základné podmienky dohôd týkajúcich sa poplatku, provízie alebo nepeňažného plnenia môžu zverejniť v súhrnnej forme, vykladať v tom zmysle, že zverejnenie plnenia môže byť v súhrnnej forme a mať všeobecný obsah, napríklad v podobe všeobecných alebo iných vopred formulovaných zmluvných podmienok, alebo musí byť toto zverejnenie individuálne pre každého klienta alebo každú kategóriu klientov?
                              Okrem toho sa kladú tieto doplňujúce otázky:
                           
                        
            
                  2.
               
               
                  Ide o správne zverejnenie v zmysle článku 26 písm. b) bodu i) vykonávacej smernice 2006/73/ES, ak investičná firma len oznámi klientovi, že plnenie mu môže byť poskytnuté prostredníctvom tretích strán, alebo musí investičná firma jasne uviesť, či a kedy bude toto plnenie poskytnuté?
               
            
                  3.
               
               
                  Ide o správne zverejnenie v zmysle článku 26 písm. b) bodu i) vykonávacej smernice 2006/73/ES, ak investičná firma oznámi klientovi, že výška plnenia poskytovaná treťou stranou závisí od produktu a tvorí ju percentuálny podiel z poplatkov za riadenie účtovaných za dotknutý produkt, percentuálna zľava z emisnej ceny alebo percentuálny podiel emisnej ceny, alebo musí investičná firma pred poskytnutím dotknutej investičnej alebo doplnkovej služby klientovi sprístupniť aspoň pásma poplatkov, provízií a plnenia, ktoré dostane?
               
            
                  4.
               
               
                  Sú podmienky stanovené v článku 26 vykonávacej smernice 2006/73/ES pre zverejňovanie plnenia v súhrnnej forme, konkrétne keď sa investičná firma zaviaže poskytnúť klientovi na jeho žiadosť ďalšie informácie a túto povinnosť rešpektuje, splnené, ak sa vo vzťahu k už vykonaným transakciám investičná firma zaviaže poskytnúť klientovi podrobnejšie údaje len za obdobie dvanástich mesiacov predchádzajúcich žiadosti?
               
            
                  5.
               
               
                  Musí členský štát v súlade s Dohodou o EHP priznať priamy horizontálny účinok vykonávacej smernici, ktorá nie je správne transponovaná, konkrétne vykonávacej smernici 2006/73/ES?
               
            
                  6.
               
               
                  Má sa článok 26 vykonávacej smernice 2006/73/ES vykladať v tom zmysle, že sa z neho môžu vyvodzovať práva bankových klientov voči banke?